钦定古今图书集成/明伦汇编/氏族典/第106卷 > 裴政
## 钦定古今图书集成/明伦汇编/氏族典/第106卷 > 裴政

按《隋书裴政传》：“政字德表，河东闻喜人。幼明敏，博闻
强记，达于时政，为当时所称。年十五，辟邵陵王府法
曹参军事，转起部郎、枝江令。湘东王之临荆州也，召
为宣惠府记室，寻除通直散骑侍郎。侯景作乱，加壮
威将军，帅师讨之，以军功连最，封夷陵侯，征授给事
黄门侍郎。复帅师拒萧纪，破之于硖口。加平越中郎”
将、镇南府长史。及周师围荆州，政从间道先报元帝，
为周人所获。萧察谓政曰：“我，武皇帝之孙也，不可为
尔君乎？尔亦何烦殉身于七父。若从我计，则贵及子
孙；如或不然，分腰领矣。”政诡许之。既而告城中曰：“援
兵大至，各思自勉。吾以间使被擒，当以碎身报国。监
者击其口，终不易辞。”察怒，命趣行戮。蔡大业谏，因得
释，送于京师。周文帝闻其忠，授员外散骑侍郎，寻授
刑部下大夫，转少司宪。政明习故事，参定《周律》，簿案
盈几，剖决如流，用法宽平，无有冤滥。宣帝时，以忤旨
免职。高祖摄政，召复本官。开皇元年，转率更令，加位
上仪同三司，进位散骑常侍，转左庶子。多所匡正，见
称纯悫，时云“定兴”数入侍太子，为奇服异器，进奉后
宫。又缘女宠，来往无节。政数切谏，太子不纳。由是出
为襄州总管，卒。